  Майя Бывальцева Шаркан ёросысь Удмурт лулчеберетъя «Быгы» йӧскалык центрлэн «Удмурт корка — выжы герӟет» ӵектосэз Ужрад туризм удысъя Russian Event Awards IX йӧскалык премилэн финалаз «Туризм ужрадъя устоез интерактивной программа» номинациын куинетӥ инты басьтӥз. Кызьы вераз ивортодэтъя «Удмуртия» агентстволы ӵектослэн кылдытӥсез, Центрысь лулчеберетъя кивалтӥсь Алёна Савельева, номинациязы туж бадӟым проектъёс вожвылъяськизы, соин ик куинетӥ интызы нырысетӥ кадь потэ. Гран-при, кылсярысь, басьтӥз «Каменная книга» (Кемерово улосвылысь – ред.). Соослэн площадьзы 16 гектар-а, мар-а шуизы, оло, 160 гектар-а. Отын соос шуръёсын плотъёсын реалити-шоуос лэсьто. Нош мынам татын кыӵе ке пичи удмурт коркан, бадӟым ик ӧвӧл гуртмы но. Пичи программаен, мон малпасько, монэ уз адӟе ни, адямиос пӧлын ышо ини. Туж кышкаса улӥ, сюлмы но тэтче вал ини. Соин ик куинетӥ инты мыным нырысетӥ кадь потэ Алёна Савельева, ӵектослэн кивалтӥсезСолэн кылъёсызъя, «Удмурт корка — выжы герӟет» ӵектос Быгыын 2016-тӥ арысен ужа. Нырысь ик сое нылпиослы шуыса гожтӥз вал, но доразы туристъёс ветлыны кутскем дырысен, со паськытгес луиз. Со этнографической программа тодматыны удмурт сямъёсын но, йылолъёсын но марке пыр: шорт дэрем пыр тодматӥськом ми, мукет ним сётон сям пыр, сиён пыр – пересьмон пыр, собере удмурт дэремъёсын тани пужыос луо - пужыос пыр. Сое ваньзэ огшоры мадьыны гинэ ӧвӧл, интерактивной шуиськом бере, ваньзэ киын исаса, асьсэос лэсьтыса. Кылзӥськон гинэ со медаз луы шуыса, маке но шудыса, киын ужаса Алёна Савельева, ӵектослэн кивалтӥсезӴектос улсын адямилы мукет ним сётон сямез, кылсярысь, возьмато. Со йылолэ премилэн жюриезлэн ёзчиосыз но пыриськизы – быгыос котькудзылы мукет ним сётэм сярысь свидетельствоос дасязы. Александрлы тани, пӧй, тӥледлы Герей. Со ведь не просто так сётӥське, маке но сое сӥзё вал анай-атайзы, вот тӥляд, пӧй, тазалыкты но мед луоз геры кадь юн, ужась мед луоды шуыса. <…> Одӥгезлы Паля понӥм, палэзь кыллэсь отэ, вот, пӧй, со удмуртъёслэн дерево-оберег лыдӟиське и палэзьёсыз кадь мед висъяськоды шуыса. <…> Грамота сётыкуз но, кинлы Герей сётӥм, со шуэ: грамоту вам вручает Герей, я, шуэ, запомнил, всем вчера еще рассказывал. Со дотово приятно луиз Алёна Савельева, ӵектослэн кивалтӥсезАлёна Савельевалэн верамезъя, доразы ветлӥсь кунооссылы ялан мар ке выльзэ возьматыны, маин ке но паймытыны тыршо. Ярам, али ивортодэт трос, олокытысь но шедьтыны луэ, шуэ «Быгы» центрысь лулчеберетъя кивалтӥсь. Туж трос басьтыны луэ Владыкинлэсь книгаысьтыз, Верещагин ми палан улэмын бере, солэсь басьтӥськом. <…> Маин ке но ведь паймытоно куноосмес, не просто возьматын, тани милям шорт дэреммы таӵе шуыса. Котькинлэн вань аслаз традиционной дӥсез. Мон утчаськыны кутски, маиз отын тунсыкоез, пӧртэмлыкоез вань, кылсярысь, уйпал удмуртъёслэсь, Брангурт песянайёслэсь. <…> Малы разрезэз бадӟым отэ, кыӵе значениез оборкаослэн Алёна Савельева, ӵектослэн кивалтӥсезОзьы ик «Быгы» центрлэсь пуштроссэ но вошъяны тыршо. Азьвыл одӥгез висъетэз удмурт пужыослы сӥземын вал. Табере удмурт мифологиысь лулъёсты суредаса дасязы. Адямилы кык пол но, куинь пол но доразы ветлыны тунсыко мед луоз, пусъе Алёна Савельева.  Тодэ вайытом, Ужрад туризм удысъя Russian Event Awards йӧскалык премилэн финалаз Удмуртиысь тямыс ӵектосъёс вормисьёс но призёръёс пӧлы шедизы, эшшо одӥгзэ нимысьтыз дипломен пусйизы. Устооссэ данъян 8-10 толсуре Екатеринбургын ортчиз.  Тегъёс: Туризм Шаркан Удмуртия Россия йӧскалыклулчеберет удмуртъёс премия Удмуртиысьтуризм 100ар  